CELEX: 32015D0992
Language: mt
Date: 2015-06-19 00:00:00
Title: Deċiżjoni ta' Implimentazzjoni tal-Kunsill (UE) 2015/992 tad-19 ta' Ġunju 2015 li tawtorizza lid-Danimarka sabiex tintroduċi miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud

25.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 159/66
            
         DEĊIŻJONI TA' IMPLIMENTAZZJONI TAL-KUNSILL (UE) 2015/992
   tad-19 ta' Ġunju 2015
   li tawtorizza lid-Danimarka sabiex tintroduċi miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz ta' ittra rreġistrata mal-Kummissjoni fit-13 ta' Jannar 2015, id-Danimarka talbet awtorizzazzjoni biex tapplika miżura ta' deroga mid-dispożizzjonijiet tad-Direttiva 2006/112/KE li tirregola d-dritt tat-tnaqqis tal-VAT tal-input.
            
         
               (2)
            
            
               Il-Kummissjoni infurmat lill-Istati Membri l-oħrajn bit-talba li saret mid-Danimarka permezz ta' ittri datati t-13 u l-14 ta' Frar 2015. Permezz ta' ittra datata s-17 ta' Frar 2015, il-Kummissjoni nnotifikat lid-Danimarka li kellha l-informazzjoni kollha li kkunsidrat meħtieġa sabiex tqis it-talba.
            
         
               (3)
            
            
               Mingħajr miżura derogattiva kif mitluba, il-leġiżlazzjoni fid-Danimarka timplika li jekk vettura kummerċjali ħafifa ta' piż massimu awtorizzat ta' tliet tunnellati tkun reġistrata mal-awtoritajiet Daniżi bħala li tintuża għal skopijiet kummerċjali biss, il-persuna taxxabbli tkun awtorizzata li tnaqqas għalkollox il-VAT tal-input fuq il-kostijiet tax-xiri u operazzjonali tal-vettura. Jekk tali vettura sussegwentement tintuża għal skopijiet privati, il-persuna taxxabbli titlef id-dritt għat-tnaqqis tal-VAT imħallsa fuq il-kost tax-xiri tal-vettura.
            
         
               (4)
            
            
               Sabiex jittaffew il-konsegwenzi ta' dan ir-reġim, id-Danimarka talbet awtorizzazzjoni biex tapplika miżura speċjali li tidderoga mill-Artikolu 75 tad-Direttiva 2006/112/KE kif mogħtija qabel mid-Deċiżjoni ta' Implimentazzjoni tal-Kunsill 2012/447/UE (2), li skadiet fil-31 ta' Diċembru 2014. Il-miżura tippermetti li persuni taxxabbli li jkunu rreġistraw vettura għal skopijiet ta' negozju biss biex jużaw il-vettura għal skopijiet mhux kummerċjali, u li jikkalkulaw l-ammont taxxabbli fir-rigward tal-provvista kunsidrata skont l-Artikolu 75 tad-Direttiva 2006/112/KE abbażi ta' rata fissa ta' kuljum, minflok ma jitilfu d-dritt tagħhom li jnaqqsu l-VAT imħallsa fuq il-kost tax-xiri tal-vettura.
            
         
               (5)
            
            
               Il-metodu ta' kalkolu ssimplifikat għandu jkun madankollu limitat għal 20 jum ta' użu mhux għan-negozju għal kull sena kalendarja, u l-ammont b'rata fissa ta' VAT li għandu jitħallas huwa ffissat għal DKK 40 għal kull jum ta' użu mhux għan-negozju. Dan l-ammont ġie stabbilit mill-Gvern Daniż abbażi ta' analiżi tal-istatistiċi nazzjonali.
            
         
               (6)
            
            
               Din il-miżura, li għandha tapplika għal vetturi kummerċjali ħfief b'piż massimu awtorizzat ta' tliet tunnellati, tissimplifika l-obbligi tal-VAT ta' persuni taxxabbli li, darba kultant, jagħmlu użu mhux għan-negozju ta' vettura rreġistrata għal skopijiet ta' negozju. Madankollu, jibqa' possibbli li persuna taxxabbli tagħżel li tirreġistra vettura kummerċjali ħafifa għal skop ta' negozju kif ukoll għall-użu personali. Meta tagħmel hekk, il-persuna taxxabbli titlef id-dritt li tnaqqas il-VAT fuq ix-xiri tal-vettura iżda ma tkun meħtieġa tħallas ebda imposta ta' kuljum għal xi użu privat.
            
         
               (7)
            
            
               Li tiġi permessa miżura li tiżgura li persuna taxxabbli li tagħmel użu mhux għan-negozju ta' darba kultant minn vettura rreġistrata għal skopijiet ta' negozju ma tkunx imċaħħda għalkollox mid-dritt tat-tnaqqis tal-VAT tal-input fuq dik il-vettura huwa konsistenti mar-regoli ġenerali dwar tnaqqis kif stabbiliti bid-Direttiva 2006/112/KE.
            
         
               (8)
            
            
               L-awtorizzazzjoni għandha tkun valida għal perjodu limitat u għalhekk għandha tiskadi fil-31 ta' Diċembru 2017.
            
         
               (9)
            
            
               F'każ li d-Danimarka titlob estensjoni oħra tal-miżura ta' deroga lil hinn mill-2017, hija għandha tressaq rapport ġdid lill-Kummissjoni flimkien mat-talba għal estensjoni.
            
         
               (10)
            
            
               Huwa meqjus li d-deroga se jkollha biss effett negliġibbli fuq l-ammont totali ta' dħul mit-taxxa miġbur fl-istadju tal-konsum finali, u li mhu se jkollha ebda effett negattiv fuq ir-riżorsi proprji tal-Unjoni li jiġu mill-VAT,
            
         ADOTTA DIN ID-DEĊIŻJONI:
   Artikolu 1
   B'deroga mill-Artikolu 75 tad-Direttiva 2006/112/KE, fejn persuna taxxabbli tuża għal skopijiet privati, jew ta' dawk impjegati magħha, jew b'mod iktar ġenerali għal skopijiet oħra barra minn dawk tan-negozju tagħha, vettura kummerċjali ħafifa li tkun ġiet irreġistrata bħala biss għall-użu tan-negozju, id-Danimarka hija awtorizzata li tistabbilixxi l-ammont taxxabbli b'referenza għal rata fissa għal kull jum ta' tali użu.
   Ir-rata fissa kull jum imsemmija fl-ewwel paragrafu għandha tkun DKK 40.
   Artikolu 2
   Il-miżura msemmija fl-Artikolu 1 tapplika biss fil-każ ta' vetturi kummerċjali ħfief ta' piż totali massimu awtorizzat ta' tliet tunnellati.
   Din il-miżura ma tapplikax fejn l-użu privat jaqbeż l-20 jum kull sena kalendarja.
   Artikolu 3
   Din id-Deċiżjoni għandha ssir effettiva fid-data tan-notifika tagħha. Hija għandha tiskadi nhar il-31 ta' Diċembru 2017.
   Id-Danimarka għandha tippreżenta kwalunkwe talba għal estensjoni tal-miżura prevista f'din id-Deċiżjoni lill-Kummissjoni sal-31 ta' Marzu 2017. Tali talba għandha tkun akkumpanjata minn rapport li jinkludi reviżjoni tal-miżura.
   Artikolu 4
   Din id-Deċiżjoni hija indirizzata lir-Renju tad-Danimarka.
   
      Magħmul fil-Lussemburgu, id-19 ta' Ġunju 2015.
      
         
            Għall-Kunsill
         
         
            Il-President
         
         J. REIRS
      
   
   
      (1)  ĠU L 347, 11.12.2006, p. 1.
   
      (2)  Deċiżjoni ta' Implimentazzjoni tal-Kunsill 2012/447/UE tal-24 ta' Lulju 2012 li tawtorizza lid-Danimarka sabiex tintroduċi miżura speċjali li tidderoga mill-Artikolu 75 tad- Direttiva 2006/112/KE dwar is-sistema komuni ta' taxxa fuq il-valur miżjud (ĠU L 202, 28.7.2012, p. 24).